“হিন্দুত্ব ছাড়া পৃথিবীও থাকবে না,” মণিপুরে বিরাট মন্তব্য RSS প্রধানের

ওয়েব ডেস্ক: মণিপুর (Manipur) সফরে গিয়েও হিন্দুত্বের (Hinduism) জয়গান গাইলেন রাষ্ট্রীয় স্বয়ংসেবক সংঘ (RSS) প্রধান মোহন ভাগবত (Mohan Bhagwat)। পৃথিবীতে মানব সভ্যতার বিকাশ এবং তাতে প্রাচীন ভারতের অবদান প্রসঙ্গে বলতে গিয়ে তিনি দাবি করেন যে, পৃথিবীর অস্তিত্ব টিকে থাকার পিছনে হিন্দু সমাজের অবদান সর্বাধিক। তাঁর দাবি, “হিন্দুরা বিলুপ্ত হলে পৃথিবীরও অস্তিত্ব থাকবে না।”

মণিপুরের এক সভায় ভাগবত বলেন, পৃথিবীর বহু প্রাচীন সভ্যতা, যেমন ইউনান, মিশর ও রোম—ইতিমধ্যে নিশ্চিহ্ন হয়ে গিয়েছে। কিন্তু ভারতীয় সভ্যতা এখনও টিকে আছে। কারণ ভারতীয় সভ্যতায় রয়েছে শক্তিশালী সামাজিক কাঠামো এবং ধর্মের নৈতিক ভিত্তি। তিনি বলেন, “ভারত এক অমর সভ্যতার নাম। আমাদের সমাজের অভ্যন্তরে এমন একটি নেটওয়ার্ক রয়েছে, যার জন্য হিন্দু সমাজ কখনও বিলুপ্ত হবে না।”

আরও পড়ুন: ২ বছর আগেই তৈরি দিল্লি কাণ্ডের ব্লু-প্রিন্ট! তদন্তে মিলল বিস্ফোরক তথ্য

এদিন মণিপুরে আরএসএস প্রধান দেশের সামগ্রিক শক্তিবৃদ্ধিতে অর্থনৈতিক স্বনির্ভরতাকে সবচেয়ে গুরুত্বপূর্ণ বলে উল্লেখ করেন। তিনি বলেন, “দেশকে শক্তিশালী করতে হলে প্রথমে দরকার অর্থনৈতিক সক্ষমতা। আমাদের অর্থনীতি সম্পূর্ণ স্বনির্ভর হতে হবে।” ভারতের উপর ডোনাল্ড ট্রাম্পের শুল্কবৃদ্ধির পর কেন্দ্র সরকার স্বদেশি–ভাবনার ওপর যে নতুন করে জোর দিচ্ছে, ভাগবতের মন্তব্য সেই প্রেক্ষিতেও গুরুত্বপূর্ণ বলে মনে করা হচ্ছে।

পাশাপাশি, এদিন ভাগবত সমাজের ঐক্যবদ্ধ অবস্থান কীভাবে কঠিন সমস্যাও মোকাবিলা করতে পারে, তার উদাহরণ হিসেবে নকশালবাদের পতন এবং ভারতের দীর্ঘ স্বাধীনতা সংগ্রামের কথা উল্লেখ করেন। তিনি বলেন, “নকশালবাদ তখনই কমে যখন সমাজ তাঁডের আর বরদাস্ত করে না।” শেষে তিনি বলেন, “ধর্মের রক্ষক হিসেবে ভারত বিশ্বকে পথ দেখাবে।”